Plastiekstaking: Nóg ŉ aanleg loop deurBrandende voertuie word geblus by Mpact se Wadeville Plastics-plastiekbotteleringsaanleg. (Skermskoot uit video: Facebook via Caron Levin Meyerowitz) Die plastiekbottelvervaardigingsmaatskappy, Mpact, het Maandag gesê aansienlike skade is by sy Wadeville Plastics-plastiekbotteleringsaanleg in Germiston aan die Oos-Rand aangerig nadat verskeie onbekende individue die perseel binnegekom en werknemers se motors beskadig en sommige aan die brand gesteek het. Dit kom nadat duisende werkers verbonde aan die National Union of Metalworkers of SA (Numsa) in Oktober met ŉ staking in die plastieksektor begin het. Die werkers eis ŉ 15%-salarisverhoging en ŉ minimumloon van R40 per uur eerder as die nuwe tarief van ongeveer R20 per uur. Kallie Albertse, algemene bestuurder van Mpact Plastics Wadeville, sê geen ernstige beserings of skade aan die vervaardigingsaanleg of toerusting is aangemeld nie. “Die polisie en die brandweerdienste het vinnig gereageer en die situasie is in ŉ relatief kort tydperk onder beheer gebring wat die skade beperk het,” het Albertse gesê. “Die motief vir die voorval is nie tans duidelik nie. Mpact Plastics het reeds sy loondispuut met Numsa op 29 November opgeklaar en alle werknemers het op 3 Desember teruggekeer werk toe.” Albertse sê bykomende veiligheidsmaatreëls is reeds ingestel. Hy het bygevoeg Mpact Plastics voorsien nie dat die voorval ’n negatiewe impak sal hê op die maatskappy se vermoë om aan sy kliënte se behoeftes te voldoen nie. Albertse sê ŉ volledige ondersoek na die voorval word deur die betrokke owerhede gedoen. Die binneruim van ŉ uitgebrande voertuig by Mpact se Wadeville Plastics-plastiekbotteleringsaanleg. (Foto: Facebook via Caron Levin Meyerowitz) Die twee maande lange staking in die plastieksektor is gekenmerk deur geweld en uitgebreide saakbeskadiging. Lesley Lekgalake Mphahlele, ŉ veiligheidswag, is dood nadat daar by Makulu Plastics aan die Oos-Rand petrol oor hom uitgegooi en hy aan die brand gesteek is. Nywerheidsgebiede wat deur die geweld en intimidasie geraak is, sluit in Isando, Spartan, Jet Park, Sebenza en Wadeville. In Oktober het stakende werkers ŉ fabriek in Ladybrand in die Vrystaat aan die brand gesteek.